31994R3115
L 345/1
JURNALUL OFÍCIAL AL UNIUNII EUROPENE
REGULAMENTUL (CE) NR. 3115/94 AL COMISIEI
din 20 decembrie 1994
de modificare a anexelor I și II la Regulamentul (CEE) nr. 2658/87 al Consiliului privind Nomenclatura tarifară și statistică și Tariful Vamal Comun
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (1), în special articolele 9 și 12,
întrucât Regulamentul (CEE) nr. 2658/87 a introdus o nomenclatură a mărfurilor, denumită în continuare „Nomenclatura Combinată”, care îndeplinește în același timp cerințele Tarifului Vamal Comun și ale statisticii comerțului exterior al Comunității;
întrucât este necesară modificarea Nomenclaturii Combinate ținând seama de:
-
modificările privind evoluția nevoilor din domeniul statisticii sau al politicii comerciale, ca urmare, în special, a deciziei Consiliului privind intrarea în vigoare simultană a actelor care pun în aplicare rezultatele negocierilor comerciale multilaterale ale Rundei Uruguay (2) și a regulamentului Consiliului privind aplicarea unor măsuri care decurg din încheierea negocierilor în conformitate cu articolul XXIV alineatul (6) din GATT, precum și a altor măsuri de simplificare (3);
-
nevoile de aliniere și de clarificare a textelor;
întrucât articolul 12 din Regulamentul (CEE) nr. 2658/87 prevede adoptarea anuală de către Comisie, printr-un regulament, care se aplică de la data de 1 ianuarie a anului următor, a unei versiuni complete a Nomenclaturii Combinate și a ratelor autonome și convenționale ale drepturilor din Tariful Vamal Comun corespunzătoare, în conformitate cu măsurile adoptate de către Consiliu sau Comisie (4);
întrucât este necesară actualizarea listei din anexa II la Regulamentul (CEE) nr. 2658/87 privind măsurile comunitare specifice menționate la articolul 2 din prezentul regulament pentru a ține seama de evoluția măsurilor comunitare care pot modifica TARIC-ul;
întrucât măsurile prevăzute de prezentul regulament sunt conforme cu avizul Secțiunii pentru Nomenclatura tarifară și statistică a Comitetului Codului Vamal,
ADOPTĂ PREZENTUL REGULAMENT:
Articolul 1
Anexele I și II la Regulamentul (CEE) nr. 2658/87 se înlocuiesc cu anexele la prezentul regulament.
Articolul 2
Ratele autonome și convenționale ale drepturilor din listele din anexa I partea 3 secțiunea I anexa 2 se înlocuiesc cu ratele corespunzătoare enumerate în anexa I partea 2 (tabelul drepturilor vamale) de la data stabilită de Consiliu în cadrul punerii în aplicare a acordurilor încheiate în cursul negocierilor comerciale multilaterale ale Rundei Uruguay.
Articolul 3
Prezentul regulament intră în vigoare la 1 ianuarie 1995.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 decembrie 1994.